বাংলাদেশের তরুণ প্রজন্ম প্রোগ্রামিং নিয়ে অনেক আগ্রহী। ইন্টারনেটে বিভিন্ন ফোরামে, ফেসবুক গ্রুপে তারা অনেক কিছু জানতে চায়, অনেক ব্যাপারে দিকনির্দেশনা চায়। আমি প্রায়ই দেখি অনেক অযোগ্য লোক সেসব প্রশ্নের উত্তর দেয় এবং এতে তরুণরা বিভ্রান্ত হয়। আর যেহেতু দিকনির্দেশনামূলক প্রশ্নের কোনো সঠিক উত্তর নেই, তাই উত্তরের গুণগত মান যাচাইয়েরও কোনো ব্যাপার নেই। ইন্টারনেটে-ফেসবুকে যে কেউ যা খুশি বলতে পারে। তো এটি একটি সমস্যাই বটে, কারণ যারা সঠিক দিকনির্দেশনা দিতে পারত, তাঁদের হয়ত অত সময় নেই যে সারাদিন ইন্টারনেটে-ফেসবুকে বসে প্রশ্নের উত্তর দিয়ে যাবে। তো এই সমস্যা সমাধানের জন্য আমি একটি বুদ্ধি বের করলাম। আমার পরিচিত যে সমস্ত প্রোগ্রামার দেশে-বিদেশে কাজ করছেন এবং আমার মতে যাদের কাছ থেকে পরবর্তী প্রজন্মের দিকনির্দেশনা পাওয়া উচিত, তাঁদের একটি তালিকা তৈরি করলাম। তালিকা বেশ বড় হয়ে গেল। সেখান থেকে ছয়জনের সাক্ষাৎকার নিয়ে আমার ব্লগে প্রকাশ করলাম। সেই সাক্ষাৎকারগুলো পড়ে আমি নিজেই অনেক অনুপ্রাণিত হই এবং উপলব্ধি করি যে এগুলো বাংলাদেশের প্রোগ্রামিং-উৎসাহী প্রজন্মের কাছে পৌঁছানের জন্য বই হতে পারে সেরা মাধ্যম। তারপর আরো ছয়জনের সাক্ষাৎকার নিয়ে বুঝতে পারলাম যে তালিকার সবার সাক্ষাৎকার নিতে গেলে বইটি কখনোই আলোর মুখ দেখবে না। তাই আপাতত বার জনের কথা দিয়েই বইটি বের করতে হচ্ছে।